เศรษฐกิจยังคึกยอดใช้เช็คเพิ่มมี.ค.ทะยาน15%
ธปท. เผยเดือน มี.ค.ปีนี้ ปริมาณใช้เช็คเพิ่ม 9 แสนฉบับ หลังเศรษฐกิจยังไปได้ดี เช็คเด้งเพิ่มแค่ 1,839 ฉบับ
21 ส.ค. 2554

ธปท. เผยเดือน มี.ค.ปีนี้ ปริมาณใช้เช็คเพิ่ม 9 แสนฉบับ หลังเศรษฐกิจยังไปได้ดี เช็คเด้งเพิ่มแค่ 1,839 ฉบับ 
ธนาคารแห่งประเทศไทย (ธปท.) รายงานปริมาณการใช้เช็คในระบบผ่านศูนย์เรียกเก็บทั่วประเทศ ณ สิ้นเดือน มี.ค. ปีนี้ พบว่ามีเช็คเรียกเก็บรวม 7.15 ล้านฉบับ เพิ่มขึ้น 9.67 แสนฉบับ หรือ 15.64% เมื่อเทียบกับสิ้นเดือน ธ.ค.ปีที่แล้ว มูลค่า 3.42 ล้านล้านบาท เพิ่มขึ้น 3.57 แสนล้านบาท หรือ 11.68% 
ในจำนวนเช็คเรียกเก็บทั้งหมด มีเช็คคืนไม่มีเงินหรือเช็คเด้งในเดือน มี.ค.ปีนี้ รวม 7.02 หมื่นฉบับ เพิ่มขึ้น 1,839 ฉบับ หรือ 2.69% มีมูลค่าเช็คเด้งรวม 7,600 ล้านบาท ลดลง 310 ล้านบาท หรือ 3.92% 
ทั้งนี้ แบ่งเป็นเช็คการเรียกเก็บเงินตามเช็คในเขตกรุงเทพมหานครและปริมณฑลที่เรียกเก็บผ่านศูนย์หักบัญชีอิเล็กทรอนิกส์ 5.08 ล้านฉบับ เพิ่มขึ้น 5.69 แสนฉบับ หรือ 12.61% มีมูลค่า 3.05 ล้านล้านบาท มีเช็คเด้ง 4.35 หมื่นฉบับ มูลค่า 5,260 ล้านบาท ลดลง 550 ล้านบาท เพิ่มขึ้น 2.93 แสนล้านบาท หรือ 10.64% ซึ่งเช็คผ่านศูนย์นี้ 
ขณะที่การเรียกเก็บเงินตามเช็คในเขตภูมิภาครวม 1.43 ล้านฉบับ มูลค่าเช็ครวม 3.29 แสนล้านบาท มีเช็คเด้ง 1.11 หมื่นฉบับ เพิ่มขึ้น 483 ฉบับ มูลค่า 1,310 ล้านบาท เพิ่มขึ้น 80 ล้านบาท หรือ 6.50% 
นอกจากนี้ การเรียกเก็บเงินตามเช็คข้ามเขตสำนักหักบัญชี (Bill for Collection B/C) ที่เรียกเก็บผ่านระบบงานของ ธปท.มีเช็คเรียกเก็บ 6.37 แสนฉบับ เพิ่มขึ้น 1.09 แสนฉบับ หรือ 20.85% มีมูลค่าเช็คเรียกเก็บ 4.09 หมื่นล้านบาท เพิ่มขึ้น 8,260 ล้านบาท หรือ 25.28% โดยในศูนย์นี้มีเช็คเด้ง 1.56 หมื่นฉบับ เพิ่มขึ้น 2,421 ฉบับ หรือ 18.34% มีมูลค่าเช็คเด้ง 1,030 ล้านบาท เพิ่มขึ้น 160 ล้านบาท หรือ 18.39% 
แหล่งข่าว ธปท. เปิดเผยว่า ภาวะเศรษฐกิจขณะนี้ถือว่ามีแนวโน้มที่ดีขึ้น แม้ว่าราคาสินค้าจะแพงขึ้น ภาวะเงินเฟ้อสูงขึ้น แต่การลงทุนเริ่มมีสัญญาณที่ดีขึ้น ทำให้เชื่อได้ว่าแนวโน้มเช็คเด้งจะลดลง และไม่น่าจะกระทบต่อความน่าเชื่อถือในระบบการค้าขายมากนัก